Srpskim intelektualcima - književniku Matiji Bećkoviću, istoričarima Čedomiru Antiću i Aleksandru Rakoviću, kao i političaru i pravniku Dejanu Miroviću zabranjen je ulazak u Crnu Goru, objavili su podgorički mediji, a navodno zbog njihovih "ranijih izjava koje su opasne po bezbednost države".

Potom je ovu informaciju potvrdio i predsednik Srbije Aleksandar Vučić. On je za TV Prvu izjavio da "država Srbija mora da reaguje", ali bez preciziranja šta će biti odgovor zvaničnog Beograda.

Izvor: N1

Persona non grata - pa puta četiri. Najpoznatiji od trenutno "zabranjenih" u Crnoj Gori je akademik Matija Bećković.

"Ja ne znam da li je to tačno, ni da li se to odnosi na mene živog ili mrtvog jer imao sam nameru kad umrem da živim u Crnoj Gori. Čudim se za istoričare, a ne čudim se za mene. To je sudbina pesnika", rekao je Bećković.

Istoričari se, međutim, "ne čude za sebe" - Čedomir Antić kaže da mu je čast, dok Aleksandar Raković objašnjava da je od "pravdoljubivih" ljudi iz crnogorske policije pre nekoliko dana saznao da je nepoželjan.

"Ja verujem da je ovo priznanje, ovo je priznanje za životno delo. Ja sam već rekao i ponoviću - samo možda ako me engleska kraljica proglasi za viteza - to je veće odlikovanje od ovoga", rekao je Antić.

"Oni zabranjuju ne samo slobodu kretanja nego i slobodu misli. Ovako nešto, ovakav segregacionizam teško da je zabeležen i jednostavno, to je nešto na šta sam ja upozoravao i sada se pojavilo u svom nejekstremnijem vidu. Naučnici ne mogu da ugrožavaju bezbednost Crne Gore", izjavio je Raković.

To potvrđuju i u nevladinoj organizacija Grđanska alijansa - bilo kakav govor, pa taman i govor mržnje ne može ugroziti sigurnost države. Ukoliko postoji još nešto - crnogorske vlasti bi morale da obaveste tamošnje tužilaštvo. Ipak, smatraju da je na snazi "veštački izazvana afera".

"Srbija u ovom trenutku i sa jedne strane preti praznom puškom. Sa druge strane, i zvaničnoj Srbiji odgovara ovakva tema i proizvodnja veštačkih neprijatelja koji će skrenuti pažnju sa suštinskih problema građana - i te kako odgovara i vlastima u Srbiji i vlastima u Crnoj Gori", smatra Boris Raonić.

Inače, Bećković i Raković su bili najavljeni kao sagovornici na manifestacijama povodom stogodišnjice Podgoričke skupštine i ujedinjenja sa Srbijom, a Antić kaže da odlazak u Crnu Goru nije planirao.